stanford-oval/wikipedia huggingface dataset:
1950 בישראל
ההגירה לישראל

גם בשנת 1950 המשיך גל ההגירה של יהודים מרחבי העולם לישראל. באופן מאורגן, הוחלט על העלאת יהדות בבל (עיראק), ב"מבצע עזרא ונחמיה". בין העולים במבצע זה בשנת 1950 היה בנימין בן אליעזר ("פואד", בשמו הערבי בעיראק) והמשוררים הרצל ובלפור חקק. נמשך "מבצע על כנפי נשרים" להעלאת יהדות תימן.
קליטת העולים אינה חלקה והביקורת על נוהלי החינוך במחנות העולים לילדי העולים (בעיקר טענות על כפייה אנטי-דתית עם המעבר למעברות) מביאה להקמת ועדת חקירה, ועדת פרומקין (בראשות השופט גד פרומקין). בעקבות דו"ח הוועדה, ננטשת שיטת החינוך האחיד. באוקטובר 1950, לאחר פרסום מסקנות הוועדה, נאלץ זלמן שזר להתפטר מתפקידו כשר החינוך. במקומו ממונה דוד רמז.
לקליטת העלייה מוקם בין היתר כפר הנוער הניסיוני הכפר הירוק.
ההגירה לישראל > יישובים שהוקמו

בני ברק, חולון, ראשון לציון, רחובות ורמת גן קיבלו ב-1950 מעמד של עיר; ב-31 בדצמבר 1950 נערך טקס חנוכת באר שבע כעיר יהודית. גל ייסודים של עיירות פיתוח, ביניהן בית שמש, קריית מלאכי, קריית שמונה. קיבוץ להבות חביבה עובר למיקומו הנוכחי - על אדמתו של הכפר ג'למה, שתושביו פונו בשנה זו. בנוסף, לצד עיירות הפיתוח והמעבר ממחנות עולים למעברות, קמים גם מושבי עולים, בעיקר באזורי הפריפריה והגבולות.
תרבות וחברה

שלג 1950 בישראל - פברואר 1950 היה אחד החודשים הקרים ביותר בהיסטוריה של אקלים ארץ ישראל: במהלך פברואר ירד שלג במישור החוף כולל תל אביב, בטבריה ובבית שאן. באזור הרי ירושלים הגיע השלג אף לגובה של כ-70 ס"מ. זיכרון אירוע זה מונצח, בין היתר, בשירו של יהודה פוליקר, "חלון לים התיכון".
צעירים דתיים קיצוניים מקימים את מחתרת ברית הקנאים, ארגון שביצע פעולות במטרה להקים מדינת הלכה. החשש בציבור החרדי מפני הכיוון אליו צועדת החברה הוביל גם להקמת ארגון יד לאחים בשנה זו, ששם לו למטרה להילחם בהתבוללות, ובמקור פעל בעיקר בקרב קהילות העולים החדשים. במקביל, מקים עוזי אורנן את "הליגה למניעת כפייה דתית" (ועומד בראשה).
תרבות וחברה > תקשורת

שני אירועים חשובים בתחום התקשורת התרחשו ב-1950: ראשית, ב-24 בספטמבר החלה תחנת גלי צה"ל את שידוריה, עם שידור של הקריינית דאז שולמית הראבן. בנוסף, אורי אבנרי ושלום כהן רכשו בשנה זו את העולם הזה ושינו את פני העיתונות בישראל, עם סגנונו הסנסציוני של עיתונם. בנוסף לאלה, שינה עיתון ה"פלסטיין פוסט" את שמו ל"ג'רוזלם פוסט", העיתון "המודיע" מתחיל לצאת לאור; ו"לאשה" ערך לראשונה את תחרות מלכת היופי. הזוכה הייתה מרים ירון.
תרבות וחברה > ספרות ישראלית

זוכה פרס ביאליק בשנת 1950 היה שמואל יוסף עגנון; יונת ואלכסנדר סנד מפרסמים את ספרם "אדמה ללא צל", שזוכה בפרס אוסישקין.
בין הספרים המרכזיים שפורסמו:
משה שמיר מפרסם את ספרו בעל הנופך האוטוביוגרפי "תחת השמש"
בתחום ספרות הילדים, האירוע החשוב היה פרסומו של הראשון בספרי סדרת חסמבה של יגאל מוסינזון, "חסמבה או חבורת סוד מוחלט בהחלט". בנוסף, מירה לובה וימימה אבידר-טשרנוביץ מפרסמות את ספר הילדים הפופולרי שני רעים יצאו לדרך.
בנוסף, יוצא לאור הכרך הראשון של האנציקלופדיה המקראית.
תרבות וחברה > תיאטרון, מחול וקולנוע

בתיאטרון הקאמרי בתל אביב עולה מחזהו של נתן שחם "הם יגיעו מחר". אירוע נוסף הזוכה לתשומת לב היא השתתפותו של יוסי ידין בסרט השווייצרי ארבעה בג'יפ. זאת הייתה פעם ראשונה ששחקן קולנוע ותיאטרון ישראלי מוזמן להשתתף בהפקה בינלאומית, והדבר הפך לאירוע תרבותי וחברתי חשוב.
שרה לוי-תנאי מקימה את "תאטרון מחול ענבל" בשם "הלהקה המזרחית של שרה לוי".
תרבות וחברה > ספורט

בתחום הספורט, לאחר דחייה של שנים בשל מלחמת העולם השנייה, מתקיימת המכביה השלישית. בתחום הכדורגל, מנצחת נבחרת ישראל את נבחרת טורקיה בכדורגל 5:1, כולל שלושער של שייע גלזר. בשנה זו מתחילה בנייתו של אצטדיון רמת גן (אך תסתיים רק ב-1951). אריה אבידן-וייס זוכה באליפות ישראל בטניס לגברים. לא מתקיימת אליפות לנשים.
כרונולוגיה של אירועים בולטים

18 בינואר – נמצאו שרידיהם של שני חברי קיבוץ הזורע שנחטפו עם רכבם ונרצחו במרץ 1948 סמוך למשמר העמק
18 בינואר – אסון מפולת בעבודות בכביש הגבורה, שלושה עולים מתימן נהרגו
26 בינואר – פונו 50 משפחות ערביות שהתנחלו על אדמות הכפר ראפסיה דרומית לאל-כברי לאחר שרישיון השהייה הזמני שלהם פג
29 בינואר – אושרו 341 שמות רחובות בתל אביב-יפו
29 בינואר – עלה על הקרקע "כפר שמואל", מושב עובדים של "תנועת העובד הציוני", מצפון לעמק איילון ושישה ק"מ מדרום לעיר רמלה
בחודש ינואר 1950 עלו לישראל 12,989 עולים חדשים 4,500 מהם בשבוע האחרון של החודש
5–6 בפברואר – אירוע מזג אוויר קיצוני במזרח התיכון, שלג בכל רחבי הארץ וגם בשפלת החוף ארבעה מעולי תימן נהרגו כשגג חדר האוכל במחנה העולים עין שמר קרס תחת השלג. הבניין הנטוש של ישיבת בית אל בעיר העתיקה של ירושלים קרס תחתיו, נהרגו ששה פליטים פלסטינים שהתגוררו במקום
12 בפברואר – 'אסון כפר ויתקין': אסון בכביש חיפה תל אביב הישן, סמוך לכפר ויתקין משאית עפר שנהגה שתוי התנגשה באוטובוס נושאים בקו תל אביב–עפולה, האוטובוס עלה באש ושמונה מנוסעיו נהרגו
מהומות במחנות העולים, בעיקר במחנה עולים בית ליד, על רקע דתי. על רקע המהומות משבר פוליטי, הדתיים השהו את חברותם בממשלה
23 בפברואר – פרקליט המדינה חיים הרמן כהן התמנה לתפקיד היועץ המשפטי לממשלה
28 בפברואר – נערכה הלוויה צבאית בבית הקברות הצבאי בהר הרצל לכ-140 מחללי קרבות לטרון
נולדו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
(קטגוריה:ישראלים שנולדו ב-1950)
13 בינואר – גבי שושן, זמר ומוזיקאי ישראלי (התאבד ב-2016)
25 ביוני – ניצה שאול, שחקנית
3 ביולי – ישראל אהרוני, שף ומסעדן ישראלי
7 ביולי – ריקי גל, זמרת ושחקנית
11 ביולי – שלמה בראבא, קומיקאי, שחקן קולנוע, טלוויזיה ותיאטרון, מדבב ומנחה ישראלי
4 באוגוסט – גידי גוב, זמר, שחקן, בדרן ומנחה טלוויזיה
11 בספטמבר – יגאל בשן, זמר, מלחין ושחקן ישראלי (התאבד ב-2018)
25 באוקטובר – יונה אליאן, שחקנית
30 בנובמבר – דני סנדרסון, גיטריסט, זמר, מוזיקאי, סופר, פזמונאי, מלחין ומפיק מוזיקלי ישראלי
24 בדצמבר – זוהיר בהלול, פוליטיקאי ערבי-ישראלי, עיתונאי ושדרן ספורט
25 בדצמבר – יהודה פוליקר, זמר, מלחין וצייר
נפטרו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
(קטגוריה:ישראלים שנפטרו ב-1950)
20 בינואר (ב' בשבט ה'תש"י) - הבלשן יהודה גור
18 בספטמבר (ז' בתשרי ה'תשי"א) - הסופרת פניה ברגשטיין
7 בדצמבר (כ"ח בכסלו תשי"א) - שלמה קפלנסקי, ממנהיגיה של מפלגת פועלי ציון ומנהל הטכניון העברי בחיפה עד מותו.
שמואל אהרנסון, בן למשפחת אהרונסון
גדליה אלון, היסטוריון
אברהם בן יצחק, משורר
יעקב טהון, מנהיג ציוני
הערות שוליים

↑  הארץ, 19 בינואר 1950, עמ' 3.
↑  הארץ, 19 בינואר 1950, עמ' 4.
↑  הארץ, 27 בינואר 1950, עמ' 9.
1 2  הארץ, 30 בינואר 1950, עמ' 4.
↑  הארץ, 2 בפברואר 1950, עמ' 4.
↑  הארץ, 6 בפברואר 1950, עמ' 4.
↑  הארץ, 6 בפברואר 1950, עמ' 1.
↑  הארץ, 7 בפברואר 1950, עמ' 1.
↑  הארץ, 9 בפברואר 1950, עמ' 4.
↑  הארץ, 13 בפברואר 1950, עמ' 1. הארץ, 14 בפברואר 1950, עמ' 4.
↑  הארץ, 24 בפברואר 1950, עמ' 10.
↑  היום הלווית חללי לטרון בהר־הרצל, הארץ, 28 בפברואר 1950
| שנים בישראל ישראל |
| --- | --- | --- |
| המאה ה-20 | 1948 • 1949 • 1950 • 1951 • 1952 • 1953 • 1954 • 1955 • 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 • 1998 • 1999 • 2000 |  |
| המאה ה-21 | 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 • 2025 • 2026 |  |
מס קנייה של 500 פרוטה. הפרוטה נכנסה לשימוש ב-1950
שלג בגן שמואל במישור החוף, בפברואר 1950
פניה ברגשטיין
בי. ג'יי. בלאזקוביץ'

| --- | --- |
בלאזקוביץ' כפי שהופיע באתחול לסדרת Wolfenstein מאת MachineGames
בלאזקוביץ' כפי שהופיע באתחול לסדרת Wolfenstein מאת MachineGames
 סוג:  גיבור
 הוצאה לאור:  Bethesda Softworks
 הופעה ראשונה:  Wolfenstein 3D
 הופעה אחרונה:  Wolfenstein: Youngblood
 יוצרים:  ג'ון קארמק (יוצר) טום הול (מעצב)
 גילום הדמות:  פטר ג'סופ, מאט קמינסקי, בריאן בלום 
 דיבוב:  מאט קמינסקי (RtCW, 2001) פיטר ג'סופ (Wolfenstein, 2009) בריאן בלום (Wolfenstein: The New Order ואילך, 2014–היום)
 מידע
 שם אמיתי:  ויליאם ג'וזף בלאזקוביץ'
 כינויים:  בלאזקו, ג'וני קאובוי "טרור-בילי" (Terror-Billy) (בידי הנאצים) צבא של איש אחד (במשחק Quake Champions)
 סטטוס:  פעיל
 גיל:  69 (Wolfenstein: Youngblood)
 תאריך לידה:  אוגוסט 1911
 מקום לידה:  מילווקי שבוויסקונסין (ציר הזמן של id) מסקיט שבטקסס (ציר הזמן של MachineGames)
 גזע:  אדם
 מין:  זכר
 מקצוע:  חייל קומנדו, קצין, סוכן חשאי
 נטייה:  טוב
 מומחיות:  לחימה
 כוחות:  ללא כוחות-על כוח פיזי גדול המאפשר לו ללחום פנים אל פנים ביעילות וכן לסחוב כמות גדולה של נשק ותחמושת, סיבולת מוגברת, התגנבות
 חבר בקבוצה:  מחתרת "קרייזאו" האנטי-נאצית
 חבר לשעבר בקבוצה:  יחידת הריינג'רס של צבא ארצות הברית, סוכנות OSA
 דת:  יהדות
 אזרחות:  אמריקנית
 תאריך פטירה:  1961 (גוף מקורי)
 מקום פטירה:  אנדרטת לינקולן שבוושינגטון די. סי.
 סיבת המוות:  ראשו נערף על ידי קצינת הס"ס אירן "פראו" אנגל בשידור חי. (אם כי ראשו ניצל והושתל בגוף ביוני)
 דמויות קשורות
 משפחה:  בציר הזמן של id ג'וליה מריה פטרסן (אישה) ויליאם ג'וזף "בילי בלייז" בלאזקוביץ' השלישי (נכד) Doomguy (צאצא) בציר הזמן של MachineGames ריפ בלאזקוביץ' (אב) זופיה בלאזקוביץ' (אם) אניה אוליווה (אישה) ג'סיקה וסופיה בלאזקוביץ' (בנות תאומות)
 חברים:  קרוליין בקר, פרגוס רייד, פרובסט וויאט, מחתרת "קרייזאו", המחתרת האמריקנית בניו-יורק וניו אורלינס
 אויבים:  נאצים, ובפרט אדולף היטלר, וילהלם "ראש-מוות" שטראסה, ואירן "פראו" אנגל
 
ויליאם ג'וזף "בי. ג'יי" בלאזקוביץ' (באנגלית: William Joseph "B. J." Blazkowicz) הוא דמות בדיונית המופיעה בסדרת משחקי הווידאו "Wolfenstein" (הידועה בעברית גם כ"הטירה הנאצית") אשר פותחה על ידי חברת id Software. דמותו של בלאזקוביץ' הופיעה לראשונה במשחק Wolfenstein 3D משנת 1992, ומאז משמש בלאזקוביץ' כגיבור הראשי של רוב משחקי הסדרה. עלילת הסדרה מתרחשת בהיסטוריה חלופית של מלחמת העולם השנייה, ובמסגרתה נשלח בלאזקוביץ', יהודי-אמריקני המשרת כחייל בצבא האמריקני וכמרגל עבור כוחות הביטחון האמריקניים, למשימות בדד מעבר לקווי האויב, שם מפגין את כישוריו בלחימה בנאצים וכן מסייע לסיכול תוכניותיהם הביזאריות, המערבות לעיתים גם מדע בדיוני ואוקולטיזם.
דמותו זכתה להצלחה רבה ואף הפכה לאחת הדמויות האייקוניות ביותר בז'אנר משחקי היריות בגוף ראשון ובעולם הגיימינג בכלל, כאשר זכתה לכינוי "החייל הראשון שירה את הירייה הראשונה במלחמת משחקי היריות".
יצירת הדמות והתפתחותה

דמותו של בלאזקוביץ' נוצרה על ידי ג'ון קארמק, המפתח הראשי בחברה שלימים תהפוך ל-id Software (קרי: אִיד), בזמן שהם עבדו על הפיתוח של Wolfenstein 3D, מאז קניית הזיכיון מידי Muse Software. המפתחים התכוונו להעניק לו שיער בצבע בלונד "מלוכלך", אך עקב מגבלה במספר הצבעים בהם המשחק היה יכול לתמוך, קיבל בלאזקוביץ' שיער ג'ינג'י דווקא. כיוון שדמותו של בלאזקוביץ' "החליפה ידיים רבות" בין מפתחים שונים מאז שנוצרה על יד קארמק במסגרת פיתוח Wolfenstein 3D, עברה דמותו של בלאזקוביץ' שינויים רבים הנוגעים הן למראה החיצוני שלו, לסיפור הרקע שלו, וכן גם למעשיו במהלך המשחקים ולגורלו.
באופן כללי, ניתן לחלק את ציר הזמן העלילתי של סדרת Wolfenstein לשני צירים משניים אשר הקשר ביניהם רופף למדי: ציר הזמן המאפיין את התקופה בה הזיכיון היה בידי id Software, וציר הזמן המאפיין את התקופה הנוכחית בה הזיכיון עבר לידי מפתחת משחקי הווידאו השוודית MachineGames.
יצירת הדמות והתפתחותה > תקופת id Software

ציר הזמן המשני הראשון מאפיין את התקופה בה הזיכיון היה בידי איד (1992–2009). על פי עלילת המשחקים, בעלות הברית ניצחו במלחמת העולם השנייה בשנת 1945. ציר זמן זה כולל את המשחקים Wolfenstein 3D, ההמשך Spear of Destiny, האתחול הרך Return to Castle Wolfenstein ובמידה מסוימת גם את Wolfenstein משנת 2009 המהווה אף הוא מעין אתחול לסדרה. בציר זמן זה, בלאזקוביץ', אשר נולד במילווקי שבוויסקונסין ב-1911, משרת ביחידת הריינג'רס של צבא ארצות הברית וכסוכן חשאי ב-OSA הבריטי-אמריקני, שם הוא עוזר לסכל את תוכניותיהם של הנאצים בזכות מיומנויותיו כמרגל, אופיו הקשוח ויצר ההרפתקנות המפותח שלו, שלימים הושווה לזה של ניית'ן דרייק, גיבור סדרת Uncharted.
בעוד שמראהו החיצוני לא השתנה בהרבה במשחקים שיצאו אחרי Wolfenstein 3D, המשחק Wolfenstein משנת 2009 הציג את בלאזקוביץ' כבעל שיער שחור דווקא. בחוברת ההוראות של Wolfenstein 3D, מסופר כי בלאזקוביץ' עבר את מאורעות המלחמה וב-1951 נשא לאישה כוכבת קולנוע בשם ג'וליה מריה פטרסון, מהם נולד לו בן, אשר לימים הוליד בן בשם ויליאם ג'וזף בלאזקוביץ' השלישי – הלא הוא בילי בלייז, גיבור סדרת קומנדר קין. טום הול, אחד מאנשי המפתח שעבדו בחברת איד באותה התקופה ואשר עיצב את דמותו של בלאזקוביץ' במקור, אישר את אחת מהטענות שעלו במהלך השנים כי בילי בלייז הוא למעשה אביו (או, לכל הפחות, אחד מאבותיו) של Doomguy, גיבור סדרת דום, ובכך הוכיח את קיומה של ההמשכיות העלילתית בין שלוש סדרות המשחקים של איד.
יצירת הדמות והתפתחותה > תקופת MachineGames

ציר הזמן המשני השני מאפיין את התקופה בה הזיכיון עבר לידיה של חברת MachineGames השוודית (2014-היום). ציר זמן זה כולל את המשחקים: Wolfenstein: The New Order, Wolfenstein 2: The New Colossus, Wolfenstein: Youngblood ו-Wolfenstein: Cyberpilot. בעוד שמספר פרטים נשארו כמות שהם מהמשחקים של איד, דוגמת שירותו במלחמה והיכרותו עם מספר דמויות מהמשחקים הקודמים, הופעתו במשחק זה סימנה את השינוי המשמעותי ביותר בדמות. על פי עלילת המשחקים, מלחמת העולם השנייה הסתיימה דווקא בניצחון הנאצים ב-1948, וכתוצאה מכך קורותיו לאחר נקודת המפנה הזו משתנות אף הן.
מעצב הנרטיב הראשי בחברה, טומי טורדססון ביורק, התראיין לאתר המחשוב CNET שם סיפר על האתגרים שאפיינו את יצירת דמותו החדשה של בלאזקוביץ'. לטענת ביורק, הם סקרו תחילה את המשחקים הקודמים בזיכיון על מנת למצוא משחק שיתאים עבורם כ"נקודת התחלה" עבור הדמות, ואת נקודת ההתחלה הזו הם מצאו בדמות Wolfenstein 3D – שכונה על ידם "המשחק שהתחיל את ז'אנר משחקי היריות הממוחשבים". ביורק סיפר כי הם היו מעוניינים לקחת את הארכיטיפ הגנרי של "גיבור הפעולה משנות ה-80" כבסיס ליצירת הדמות, ולהעניק לו עומק נוסף לעולמו הפנימי, תוך שימור הדמות אותה התכוונה איד ליצור ב-1992, לרבות שיער הבלונד המלוכלך אשר המעצבים באיד התכוונו להעניק לו. ואכן, במשחקים של MachineGames, דמותו איננה כבר דמות ההרפתקן הנלהב וחובב-האקשן שהוצגה במשחקים של איד. דמותו הפכה לרצינית יותר, ולמרות קשיחותו, הוא מפגין את רגשותיו ואת אנושיותו בהזדמנויות רבות, אך עדיין רוחש שנאת מוות כלפי הנאצים ועושי דברם.
נקודה נוספת אותה ביקשו המפתחים להבהיר היא מוצאו היהודי של בלאזקוביץ'. בעוד שבמשחקים של איד מוצאו היה נתון לפרשנות, במשחק The New Order ניתנו לראשונה מספר רמזים ליהדותו של בלאזקוביץ', דוגמת יכולתו לקרוא עברית, וזאת למרות סירובם של המפתחים וכן של החברה המפיצה, בת'סדה, לאשר עובדה זו. נקודה זו הובהרה אחת ולתמיד על ידי טום הול, המעצב המקורי של הדמות, שאישר כי אמו של בלאזקוביץ' אכן יהודייה, וכן במשחק ההמשך, The New Colossus, שם מתגלה לשחקן במהלך פלאשבקים מהעבר כי אמו, זופיה, היא יהודייה-פולנייה אשר נישאה לפולני-אמריקני בשם ריפ בלאזקוביץ', נישואים שמהם נולד בי. ג'יי. בשנת 1911 במסקיט שבטקסס. בהמשך, מגלה השחקן כי לימים נשלחה אל מותה למחנה השמדה בניו מקסיקו בארצות הברית הכבושה בידי הנאצים דבר המעיד על כך שהשואה נמשכה שנים רבות לאחר תום המלחמה. במסגרת ציר זמן זה נשא בלאזקוביץ' לאישה את אניה אוליווה הפולנייה, ממנה נולדו לו שתי בנות תאומות, ג'סיקה וסופיה, גיבורות המשחק Youngblood משנת 2019, בחירה המעידה כי המפתחים ב-MachineGames בחרו להתעלם מההמשכיות אותה התווה קארמק ב-1992.
ביוגרפיה בדיונית

בלאזקוביץ' נולד באוגוסט 1911 בארצות הברית, וגויס לצבא ארצות הברית שם השתתף במלחמת העולם השנייה כסמל (סרג'נט (אנ')) ביחידת הריינג'רס, לפני שקיבל תואר קצונה וגויס לשירות סוכנות הריגול הבריטית-אמריקנית הבדיונית OSA (המבוססת על סוכנות ה-OSS שפעלה באמריקה בתקופת המלחמה) אשר שולחת אותו למשימות בהן הוא נדרש לחקור את השמועה לפיה החלו הנאצים להתעסק עם כוחות על-טבעיים במסגרת יחידה מיוחדת של האס אס (המבוססת על חבורת אננארבה וכן על אגודת תולה האוקולטיסטית שפעלו בגרמניה בתקופת הנאציזם).
המשימות אליהן נשלח בלאזקוביץ' מגוונות, וכוללות התנקשות במדענים אשר עסקו בפיתוח נשק כימי וביולוגי המסוגל להפוך בני-אדם לזומבים, התנקשות בחייו של אדולף היטלר, סיכול מזימה נאצית להשתמש בחנית הגורל על מנת לזמן את מלאך המוות, סיכול מזימתו של היינריך הימלר להשתמש במאגיה שחורה על מנת להקים לתחייה את היינריך הראשון כמפלצת ואת מזימתו של המדען המטורף וילהלם "ראש-מוות" שטראסה המעוניין להקים צבא של אל-מתים סייבורגים, וכן את מזימתם של חברי אגודה סודית המכנה עצמה "הרייך הרביעי" להשתמש בכוח מסתורי המגיע ממימד אחר המכונה "מימד השמש השחורה" על מנת להשתלט על העולם, מאורע המעמיד אותו שוב בעימות נגד אויבו המושבע, "ראש-מוות".
על פי ציר הזמן החדש של הסדרה שנכתב על ידי MachineGames, בלאזקוביץ' נשלח זמן לא רב לאחר מכן חזרה אל הצבא שם מקודם לדרגת סרן (קפטן) על מנת להשתתף בקרבות האחרונים של מלחמת העולם השנייה, שבמסגרת ציר זמן זה נמשכו עוד בשנת 1946, לאחר שהנאצים הצליחו להטות את הכף לטובתם בזכות פיתוחים מדעיים וטכנולוגיים. במסגרת המשימה האחרונה אליה נשלחים בלאזקוביץ' וחייליו, בה נדרשו לחדור אל מבצרו של הגנרל "ראש-מוות" שטראסה ולהתנקש בחייו, נפצע בלאזקוביץ' בראשו וכתוצאה מכך נכנס לתרדמת במשך 14 שנים, ומתעורר בשנת 1960 על מנת לגלות כי הנאצים ניצחו במלחמה, ושולטים בעולם. בלאזקוביץ' מצטרף אל המחתרת האנטי-נאצית המכונה "קרייזאו" על מנת ללחום בנאצים שוב, לרבות אויבו המושבע "ראש-מוות", אותו הוא מצליח לחסל אחת ולתמיד. במהלך הקרב המכריע בין בלאזקוביץ' ל"ראש-מוות", נפצע בלאזקוביץ' אנושות אך למרות פציעותיו ממשיך ללחום בנאצים בתוככי אמריקה הכבושה בידי הנאצים המציגים אותו כטרוריסט אכזר ורוצח המונים תחת הכינוי "טרור-בילי", ולנסות לאחד את המחתרות האנטי-נאציות המרכזיות באמריקה יחד עם חבריו ממחתרת "קרייזאו".
לאחר שהוא נתפס על ידי הנאצים ומוצא להורג בעריפת ראש בשידור חי בטלוויזיה, מצליחים חברי המחתרת להציל את ראשו ולחבר אותו לגוף של חייל-על מהונדס גנטית בתכנון גרמני, המאפשר לו להמשיך את מאבקו בנאצים ולעזור לחברי המחתרת לשחרר את אמריקה מהכיבוש הנאצי.
שנים רבות לאחר מכן, נעלם בלאזקוביץ' באופן מסתורי לאחר שנשלח למשימה בצרפת הכבושה בידי הנאצים, ונחשב לנעדר, ובנותיו, ג'סיקה וסופיה, נשלחות להצילו. לאחר מאבקים רבים, מצליחות הבנות למצוא את אביהם, המגלה להם כי הצליח למצוא את היטלר ולהורגו אחת ולתמיד, אך רגע לפני כן הפעיל היטלר "נשק יום הדין" מסתורי המשפיע לרעה על מזג האוויר בכדור הארץ על מנת להופכו, בטווח הארוך, לבלתי ראוי למחיה, ומאז הוא התמסר למחקר בגין היתכנות מסע בין-ממדי על מנת למצוא מימד מקביל בו יוכלו לחיות בשלווה.
ביוגרפיה בדיונית > הופעה במדיות אחרות > משחקי וידאו

המשחק Wolfenstein RPG, אשר פותח על ידי איד למכשירים ניידים בשנת 2008, מתרחש במציאות אלטרנטיבית בה הם מנסים להסביר את הקשר בין סדרת Wolfenstein לסדרת דום. המשחק, שהוא יותר הומוריסטי באופיו מאשר יתר משחקי הסדרה, עוסק בניסיונם של הנאצים לזמן שדים מהגיהנום אל העולם האמיתי. הבוס האחרון במשחק, שד שזומן על ידי הנאצים וכונה "מבשר האבדון" (Harbinger of Doom) אשר מובס על ידי בלאזקוביץ' ורגלו נכרתת, הוא למעשה ה"סייבר-שד" (אנ') המפורסם שהופיע לראשונה במשחק דום משנת 1993 ומאז כמעט בכל משחקי הסדרה, והפך לאחד הנבלים הידועים והאייקוניים ביותר במשחקי הווידאו.
דמותו של בלאזקוביץ' התווספה ב-2017 גם כדמות שניתן לשחק בה במשחק Quake Champions.
ביוגרפיה בדיונית > הופעה במדיות אחרות > סרטי קולנוע

בלאזקוביץ' (בגילומו של השחקן הגרמני דניאל קראוס) הוא הדמות הראשית בסרט הגרמני Der Goldene Nazivampir von Absam 2 – Das Geheimnis von Schloß Kottlitz (גר') משנת 2005. במסגרת עלילת הסרט, נשלח בלאזקוביץ' לעקוב אחרי מדענים נאציים הממוקמים במעבדה סודית בהרי האלפים וזוממים לתכנן נשק-על בעזרת עצמותיו של הרוזן דרקולה. ב-2007 רכש הבמאי הצרפתי-אמריקני סמואל חדידה את הזכויות על הפקת סרט המתבסס על סדרת המשחקים, והטיל את משימת הבימוי והכתיבה על הבמאי והתסריטאי הקנדי רוג'ר אוורי, שהתבקש בין היתר לכתוב על עלילתו של בלאזקוביץ' הנשלח במסגרת משימה סודית למאורת הזאב של היטלר.
בסרט Doom: Annihilation (אנ') שיצא ב-2019 ומבוסס על סדרת משחקי "דום", קבוצה של נחתים נשלחת לבסיס צבאי על כוכב מאדים אליו פלשו שדים ומפלצות מהגיהנום. במסגרת החיפוש אחר ניצולים, מוצאים הנחתים גווייה של חייל כרות-ראש בשם "ויליאם בלאזקוביץ'", רמז למאורעות שהתרחשו במשחק שיצא רק שנתיים קודם לכן בהם נערף ראשו של בלאזקוביץ' על ידי הנאצים.
קבלה וביקורת

דמותו זכתה להצלחה רבה עם השנים, והפכה לאחת הדמויות האייקוניות והמזוהות ביותר עם ז'אנר משחקי היריות בגוף ראשון. מגזין הגיימינג IGN כלל את דמותו של בלאזקוביץ' ברשימת "הדמויות שהיינו רוצים לראות במשחק המכות האולטימטיבי" וכינה אותו כ"החייל הראשון שירה את הירייה הראשונה במלחמת משחקי היריות", וכן ברשימה דומה תחת הכותרת "הצוות האולטימטיבי ללחימה בזומבים", שכללה, לדעת כותבי המגזין, את הדמויות הבדיוניות שיוכלו להתמודד בצורה הטובה ביותר כנגד מגפת זומבים. בהזדמנות אחרת, כלל מגזין IGN את בלאזקוביץ' ברשימת "חיילי הקומנדו הטובים ביותר" במשחקי וידאו, ובין היתר, כתב כי "באמת, אין ניצחון יותר גדול עבור חייל קומנדו מאשר להרוג את היטלר. כל הכבוד, בלאזקוביץ'!". אתר הגיימינג GamesRadar+ דירג את בלאזקוביץ' במקום ה-93 ברשימת הפרוטוגוניסטים "הזכורים, המשפיעים והקשוחים ביותר" במשחקי וידאו, וציין כי "ברגע שהרגת את 'מכה-היטלר' במו ידיך, זה די הפך אותך לגיבור בעיני כל אחד. בי. ג'יי. טובח ללא ליאות בנאצים לאורך שלושה דורות של חומרת מחשבים, ואכן מגיע לו הקרדיט על כך שהתחיל את שיגעון משחקי היריות, אשר הוביל למשחקים כמו דום ודיוק ניוקם".
אתר המדיה האמריקני UGO כלל את בלאזקוביץ' ברשימת "היהודים הגדולים ביותר במשחקי וידאו" וציין כי אף על פי שבאותו זמן יהדותו הייתה מוטלת בספק על ידי המפתחים, לבלאזקוביץ' מגיעה תעודת "יהודי של כבוד" עבור "כל הנאצים אותם ריסס ביריות מקלעים".
בביקורת למשחק The New Order, כתב ג'ייסון סיפראנו מאתר Spike (כיום חברת-בת של סרטי פרמאונט) כי המשחק היה "הראשון שנתן מעט עומק לדמות" בכך שהפך את בלאזקוביץ' מ"סתם אמריקני בעל תשוקה בוערת לסיים את המשטר הנאצי" לדמות "רב שכבתית", בעלת חברים טובים, קשר רומנטי, וסיבה "עמוקה" יותר להפיל את המשטר הנאצי: "הפעם הוא לא מנסה רק לנצח במלחמה – הוא מנסה להציל את העולם". המגזין האמריקני The A.V. Club ציין כי המפתחת, MachineGames, ניסתה לצייר את בלאזקוביץ' כדמות בעלת "אנושיות" – "ככל הניתן, כל עוד הוא אינו עסוק בהריגת אלפי אנשים, רובוטים, כלבים וכלבים-רובוטיים". אתר GamesRadar+ ציין כי בלאזקוביץ' הפך לדמות "מעניינת" בעיקר בזכות המונולוגים שלו הנשמעים לאורך המשחק התורמים לאווירה הדרמטית וכן ציינו לחיוב את עבודת הדיבוב של בריאן בלום שכונתה "פנטסטית ומשכנעת". בביקורת אחרת שנכתבה על המשחק באתר Hardcoregamer.com, נכתב כי המשחק הצליח מעבר למצופה בכל הנוגע להצגת הדמויות, ובמיוחד דמותו של בלאזקוביץ', שלטענתם סיפקה עד כה "עומק לא גדול יותר מעומק של בית שימוש נייד (כך במקור), אך איכשהו מצליחה לבלוט כדמות מובילה", וכי דמותו הפכה ל"מכונת-הרג גברית ונחושה ביותר להרג נאצים".
הערות שוליים

↑  15 באוגוסט על פי id Software, או 11 באוגוסט על פי MachineGames)
1 2  Jesse Schedeen, Players Wanted: Ultimate Fighting Game, IGN, ‏2 בספטמבר 2008
1 2  Wolfenstein 3-D Hint Manual. id Software. 1992. עמ' 3.
↑  Brianna Reeves, 10 Things You Probably Don’t Know About Wolfenstein's BJ Blazkowicz, Screen Rant, ‏13 באפריל 2019
↑  Chris Thursten, How MachineGames created Wolfenstein's new order, PC Gamer, ‏28 בנובמבר 2014
↑   ציוץ של • 𝚝𝚑𝚊𝚝 𝚝𝚘𝚖 𝚑𝚊𝚕𝚕 • ברשת החברתית אקס (טוויטר), 30 בינואר 2018
↑  Nic Healey, A new B.J. Blaskowicz for Wolfenstein: The New Order, CNET, ‏21 במאי 2014 (באנגלית)
↑  Stephen Totilo, Is This Nazi-Killing Video Game Hero Jewish? Maybe., Kotaku, ‏29 במאי 2013
↑  Stephen Totilo, Yes, This Nazi-Killing Video Game Hero Was Of Jewish Descent, Kotaku, ‏3 במרץ 2014
1 2  במשחק Wolfenstein 2009.
↑  במשחק Wolfenstein 3D
↑  על פי עלילת המשחקים של MachineGames היטלר שרד את ניסיון ההתנקשות.
↑  בחבילת ההרחבה לוולפנשטיין 3D הנקראת "Spear of Destiny".
↑  במשחק Return to Castle Wolfenstein משנת 2001.
↑  במשחק Wolfenstein: Youngblood.
↑  Chad Hunter, The 25 Best Boss Battles Of All Time, Complex, ‏6 במאי 2013
↑  All Time Greatest Villain, web.archive.org, ‏15 באוגוסט 2010
↑  Anne Lewis, Quake Champions – BJ Blazkowicz, New Maps, New Weapon & More, Quake, ‏11 ביוני 2017 (באנגלית)
↑  Der Goldene Nazivampir von Absam 2, web.archive.org, ‏14 באפריל 2012
↑  Blazkowicz powróci jako bohater filmu, Onet Gry, ‏6 באוגוסט 2007 (בפולנית)
↑  Jesse Schedeen, Ultimate Zombie Strike Team, IGN, ‏29 בספטמבר 2009
↑  Jesse Schedeen, Top 15 Videogame Commandos: Day 1, IGN, ‏6 בנובמבר 2008
↑  הכוונה לבוס האחרון במשחק Wolfenstein 3D המקורי (ללא פרקי הבונוס), בה השחקן לוחם בהיטלר הלבוש בחליפת קרב רובוטית
↑  Rachel Weber, Alyssa Mercante, Jasmine Gould-Wilson, Josh West, The 25 best heroes in games of all-time, GamesRadar+, ‏25 ביוני 2022
↑  The Greatest Jews in Video Games - UGO.com, web.archive.org, ‏5 במרץ 2014
↑  'Wolfenstein: The New Order' Is An Alternate Take On Killing Nazis | SPIKE, web.archive.org, ‏13 באוגוסט 2014
↑  Wolfenstein: The New Order features sci-fi Nazis and down-to-earth sex, AV Club, ‏22 במאי 2014
↑  Ryan Taljonick, Wolfenstein: The New Order review, Games Radar, ‏17 בדצמבר 2015 (באנגלית)
↑  Lee Cooper, Review: Wolfenstein: The New Order, Hardcore Gamer, ‏20 במאי 2014 (באנגלית)